ยุทธการที่สะพาน

ยุทธการที่สะพาน หรือ ยุทธการอัลญิสร์ (; ) สู้กันที่ริมฝั่งแม่น้ำยูเฟรติสระหว่างทัพอาหรับมุสลิมที่นำโดยอะบู อุบัยด์ อัษษะเกาะฟีกับทัพซาเซเนียนเปอร์เซียที่นำโดยแบฮ์แมน จอดูแยฮ์ โดยทั่วไปจัดว่าเกิดใน ค.ศ. 634 และเป็นสงครามเดียวที่ฝ่ายซาเซเนียนเอาชนะกองทัพเคาะลีฟะฮ์รอชิดูน

เนื้อหา
กองทัพมุสลิมเข้ายึดอัลฮีเราะฮ์แล้ว และเข้าควบคุมพื้นที่โดยรอบที่ชาวอาหรับอาศัยอยู่ในเมโสโปเตเมียที่ริมฝั่งแม่น้ำยูเฟรติส การยึดอัลฮีเราะฮ์ทำให้ชาวเปอร์เซียตกตะลึง เพราะ "ยัซเดเกิร์ดผู้ทรงพระเยาว์เริ่มเอาจริงเอาจังกับกิจการของชาวอาหรับมากขึ้น" ยัซเดเกิร์ดส่องกองกำลังไปยังพื้นที่ชายแดนอาหรับ และดูเหมือนจะได้เปรียบ เพราะอัลมุษันนาจำเป็นต้องเรียกกำลังเสริมจากมะดีนะฮ์

อุมัร เคาะลีฟะฮ์องค์ใหม่ ส่งอะบู อุบัยด์ไปเมโสโปเตเมียเพื่อรับคำสั่งจากอัลมุษันนา เขาเผชิญหน้ากับกองกำลังหลักของเปอร์เซียภายใต้การนำของแบฮ์แมน จอดูแยฮ์ใกล้กับที่ตั้งของกูฟะฮ์ในปัจจุบัน กองกำลังทั้งสองเผชิญหน้ากันบนแต่ละฝั่งของแม่น้ำยูเฟรติส เนื่องจากมีสะพานข้าม การสู้รบครั้งนี้จึงถูกเรียกว่า ยุทธการที่สะพาน

สงคราม
แบฮ์แมนเชิญอะบู อุบัยด์ให้ตัดสินว่าใครควรข้ามแม่น้ำ อุบัยด์เลือกตนเป็นผู้ริเริ่มแล้วข้ามแม่น้ำอย่างอุกอาจ ซึ่งกลายเป็นหายนะสำหรับกองกำลังของเขา ตามแหล่งข้อมูล การเห็นช้างในกองทัพเปอร์เซียทำให้ม้าของชาวอาหรับหวาดกลัว อนึ่ง ปรากฏว่าช้างเผือกดึงตัวอะบู อุบัยด์ออกจากหลังม้าด้วยงวง และเหยียบย่ำเขาขณะพยายามโจมตีงวงช้างอย่างเข้าใจผิด การเสียชีวิตของผู้บัญชาการและการไม่สามารถทำกองทัพเปอร์เซียที่ตั้งแนวไว้ใกล้กับสะพานให้ถอยไปได้ เหตุทั้งสองทำให้ชาวอาหรับตกใจและหนีไป จากนั้นผู้ที่บัญชาการการทัพต่อคืออัลฮะกัมและญับร์ พี่/น้องชายและบุตรตามลำดับ และท้ายที่สุดนำโดยอัลมุษันนา ตามธรรมเนียม อัลมุษันนายังคงสู้รบต่อไป เพื่อให้ชาวอาหรับสามารถซ่อมแซมสะพานและหลบหนี โดยสูญเสียทหารไป 4,000 นาย แม้ว่าจะไม่มีการประมาณตัวเลขที่แม่นยำเกี่ยวกับจำนวนผู้ที่เกี่ยวข้องกับการสู้รบครั้งนี้และการสู้รบอื่น ๆ ในยุคเดียวกันก็ตาม มุสลิมชาวอาหรับประมาณ 3,000 นายถูกพัดพาไปตามแม่น้ำ

แหล่งข้อมูลยอมรับกันว่าด้วยเหตุผลบางประการ แบฮ์แมน จอดูแยฮ์ไม่ได้ไล่ตามกองทัพอาหรับที่กำลังหลบหนี

อ้างอิง


ข้อมูล


หมวดหมู่:การพิชิตจักรวรรดิเปอร์เซียโดยมุสลิม
หมวดหมู่:สงครามที่เกี่ยวข้องกับรัฐเคาะลีฟะฮ์รอชิดูน
หมวดหมู่:สงครามที่เกี่ยวข้องกับจักรวรรดิซาเซเนียน
หมวดหมู่:การพิชิตเมโสโปเตเมียโดยมุสลิม
หมวดหมู่:ค.ศ. 634